
Légpárnás jármű irányítása inerciális szenzorokkal

Célunk egy olyan légpárnás jármű tervezése és megvalósítása, amely kéz gesztusokkal irányítható, valamint a rajta levő robotkar segítségével dobókockák helyezhetőek el egy adott pályán, meghatározott célterületekre. A jármű mozgását három motor valósítja meg. Az egyik motor a jármű alapjába van beépítve a lebegtetést biztosítva, a másik két motor a jármű elülső, valamint a hátsó részén található, amelyek az elmozdulást teszik lehetővé. A meghajtó motorok mögött oldalkormányok találhatóak, amelyek a levegő áramlási irányát szabályozva irányítják a légpárnás járművet. A légpárnást több módon lehet irányítani: első esetben az egyik hajtó motor működik, és az oldalkormány biztosítja az elfordulást, egy másik mód az, amikor a két oldalkormányt megegyező irányba fordítva, a két motor egyidejű működtetésével a jármű oldal irányba tud elmozdulni, a harmadik módban az oldalkormányok ellentétes irányba mozdulnak el és a légpárnás a saját tengelye körül fordul el.
A járműn található egy négy magos mikroszámítógép, amelyen Linux operációs rendszer fut és videóközvetítést biztosít. A jármű stabilitását egy fedélzeti szabályzó biztosítja, amely egy gyorsulásmérő által szolgáltatott adatok alapján működik.
A dolgozatban bemutatjuk a légpárnás jármű szerkezeti felépítését, a vezérlő áramkörök tervezését és működését, illetve a szabályozó algoritmusokat.
A jármű a 9. Magyar Alkalmazott Mérnöki Tudományok Versenyére, a „Magyarok a Marson” versenyre készül.




